Томас Стърнс Елиът
Свиней сред славеите

Превод от английски: Владимир Левчев, 1993

chitanka.info

Свиней сред славеите[0]

ωμοι πεπληγμαι χαιριαν πληγην εσω.[1]

Изхилва се с ръце маймунски

Свиней, разтворил колене.

В петна жирафски се издува

зеброобразното чене.

Луната с бурни ореоли

на запад бяга — към Ла Плата.

Гарван и Смърт кръжат, и пази

Свиней врата — от рог вратата.

Помръкват Куче, Орион.

Повяхва стихнало морето.

Гледа Свиней — с испански плащ

една му сяда в коленете,

но пада и покривка дръпва:

с кафена чаша пода цапа;

на пода вече настанена,

с прозявка вдига си чорапа.

Зяпнал, облегнат на перваза,

мълчи облечен в мока мъж.

Донася келнер портокали,

банан, смокиня изведнъж.

Без звук кафявото гръбначно

прихваща, после изоставя.

Рахил, родена Рабинович,

със лапа гроздето разравя.

Тя и онази дама с плащ

в комплот, в съюз са подозрени.

Затуй човекът с поглед чер

гамбит отказва уморено.

Напуска стаята, отвън е

и през прозореца наднича:

където клони на глицинии

златно ухилване обкичват.

Хазайката встрани, до входа,

говори с някакво лице.

И славеите пеят близо

до манастир „Свето сърце“.

В гората кървава те пяха[2],

когато викна Агамемнон:

цедиха капки по савана —

опозорен е той, втвърден е.

[0] Заглавието пародира стихотворението на Е. Браунинг „Бианка сред славеите“. Думата „славей“ има жаргонно значение на проститутка. Прави се алюзия с мита за Филомена — мъжът на сестра й я изнасилил и после й отрязал езика, тя била превърнат в славей, който се опитва да разкаже своята история. ↑

[1] „Тежко ми! Смъртен удар ми нанесоха“ — предсмъртният вик на Агамемнон от едноименната трагедия на Есхил. ↑

[2] Алюзия за „Едип в Колон“ на Софокъл. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.